Broj: 711-I-199-P-139-19/21-06-17

Zagreb, 8. siječnja 2021.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković, Tončice Božić i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Ranka Špigla, zamjenika općinskog načelnika Općine Omišalj, pokrenutog Odlukom Povjerenstva Broj: 711-I-1135-P-139-19/20-04-17 od 7. veljače 2020.,** na 110. sjednici, održanoj 8. siječnja 2021.g., donosi sljedeću:

**ODLUKU**

1. **Propustom prijenosa upravljačkih prava na temelju udjela u vlasništvu (kapitalu) trgovačkog društva** **Rijeka Structura d.o.o. na povjerenika, u razdoblju od 10. lipnja 2013. do 21. kolovoza 2017., dužnosnik Ranko Špigl, zamjenik općinskog načelnika Općine Omišalj, počinio je povredu članka 16. stavka 1. ZSSI-a.**
2. **Za povredu ZSSI-a, opisanu pod točkom I. izreke ove Odluke, dužnosniku Ranku Špiglu izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 500,00 kn.**

Obrazloženje

Povjerenstvo je na 77. sjednici, održanoj 7. veljače 2020. donijelo odluku o pokretanju postupka za odlučivanje o sukobu interesa protiv dužnosnika Ranka Špigla, zamjenika općinskog načelnika Općine Omišalj, zbog moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu trgovačkog društva Rijeka Structura d.o.o. na povjerenika u razdoblju od 10. lipnja 2013.g. do 21. kolovoza 2017.

Dužnosnik je dana 2. studenoga 2020. preporučenom pošiljkom zaprimio navedenu odluku te se na istu očitovao 13. studenoga 2020.

Dužnosnik u očitovanju navodi kako je točno da nije prenio poslovne udjele u svom vlasništvu koje ima u trgovačkom društvu Rijeka Structura d.o.o., jer nije znao da isto treba učiniti te da je odmah po saznanju navedene obveze prenio navedene poslovne udjele na svoju suprugu.

Dužnosnik napominje da nije isplaćena dobit temeljem vlasništva u istom trgovačkom društvu te da u razdoblju u kojem obnaša dužnost zamjenika općinskog načelnika Općine Omišalj nije nastao poslovni odnos s Općinom Omišalj. Dužnosnik također smatra kako su odredbe ZSSI-a nelogične, jer Povjerenstvo ne bi protiv njega odlučivalo o pokretanju postupka da je njegov udio u temeljenom kapitalu iznosio 0,49%, iako bi on radije imao manji udio nego veći, te napominje da Općini Omišalj navedenim propustom prijenosa poslovnih udjela nije učinjena bilo kakva šteta te da nije bio u sukobu interesa.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da je Ranko Špigl obnašao dužnost zamjenika općinskog načelnika Općine Omišalj u mandatu 2013.-2017. te da istu dužnost ponovo obnaša u mandatu 2017.-2021. Stoga je dužnosnik Ranko Špigl, povodom obnašanja navedene dužnosti, obvezan postupati sukladno odredbama ZSSI-a.

Člankom 4. stavkom 4. ZSSI-a propisano je da su trgovačka društva poslovni subjekti u smislu tog Zakona.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Uvidom u izvadak iz sudskog registra Trgovačkog suda u Rijeci, Povjerenstvo je utvrdilo da je pod matičnim brojem subjekta: 040247613, OIB: 21955669859, upisano trgovačko društvo Rijeka Structura d.o.o., sa sjedištem u Rijeci, u kojem ………. obavlja funkciju članice Nadzornog odbora temeljem odluke od 30. kolovoza 2017.g. Uvidom u povijesni izvadak iz sudskog registra utvrđeno je da je Ranko Špigl bio upisan kao član (imatelj udjela) u tom poslovnom subjektu od 28. prosinca 2010.g. do 13. studenoga 2017.g., kada je upisana promjena vlasništva nad poslovnim udjelom.

U izvješću o imovinskom stanju koje je podnio Povjerenstvu povodom početka obnašanja dužnosti općinskog načelnika Općine Omišalj u mandatu 2013.-2017., dužnosnik je naveo da je stupio na navedenu dužnost dana 10. lipnja 2013.g., dok je u izvješću o imovinskom stanju koje je podnio Povjerenstvu dana 7. srpnja 2017.g. povodom ponovnog izbora na istu dužnost, dužnosnik naveo da je imatelj udjela u trgovačkom društvu Rijeka Structura d.o.o. te da nije izvršio prijenos prava upravljanja koji proizlazi iz vlasništva nad poslovnim udjelom.

Dužnosnik je Povjerenstvu dostavio i Ugovor o prijenosu dijela udjela društva ograničene odgovornosti Rijeka Structura d.o.o. bez naknade sklopljen dana 21. kolovoza 2017.g., kojim je, kao prenositelj, bez naknade prenio na daroprimca, …………., vlasništvo nad 32 poslovna udjela koja je imao u istom trgovačkom društvu, vrijednosti od 6.700,00 kn, što čini 3,73% udjela ukupnog temeljnog kapitala. Iz podataka navedenih u izvješću te njihovom usporedbom s podacima sudskog registra utvrđeno je da je …………….. bračni drug dužnosnika.

Nadalje, dužnosnik je Povjerenstvu dana 31. ožujka 2019. podnio izvješće o imovinskom stanju povodom bitne promjene. U izvješću je prijavio podatak da je prenio vlasništvo nad poslovnim udjelom koji je imao u trgovačkom društvu Rijeka Structura d.o.o. na ……….. te je naveo da isti čini 3,73% udjela u temeljnom kapitalu navedenog trgovačkog društva.

U ovome predmetu Povjerenstvu nije utvrđivalo je li dužnosnik bio u sukobu interesa, već je li u razdoblju obnašanja dužnosti izvršio svoju zakonsku obvezu prijenosa upravljačkih prava, pri čemu iz očitovanja Općine Omišalj od 23. listopada 2019.g., dostavljenog za zahtjev Povjerenstva, proizlazi da u razdoblju od svibnja 2013.g. do danas nije nastao poslovni odnos između Općine Omišalj i navedenog trgovačkog društva.

Dužnosnik je po stupanju na dužnost zamjenika općinskog načelnika Općine Omišalj bio dužan upoznati se s odredbama ZSSI-a koje obvezuju dužnosnike za vrijeme obnašanja javne dužnosti iz članka 3. ZSSI-a pa time i sa obvezom da, sukladno članku 16. stavku 1. ZSSI-a, prenese upravljačka prava koja proizlaze iz vlasništva nad poslovnim udjelom u trgovačkom društvu. Stoga se ne može prihvatiti navod iz njegova očitovanja, jer ga nepoznavanje ZSSI-a ne oslobađa od zakonskih odgovornosti propisanih tim Zakonom.

Obzirom da je utvrđeno da je dužnosnik u nadležnom sudskom registru bio upisan od 28. prosinca 2010.g. do 13. studenoga 2017.g. kao vlasnik poslovnog udjela u trgovačkom društvu Rijeka Structura d.o.o., za koji je utvrđeno da iznosi 3.737% u temeljenom kapitalu društva, te da je dana 21. kolovoza 2017.g. sklapanjem ugovora prenio vlasništvo nad tim poslovnim udjelom na svoju suprugu, a da dužnost zamjenika općinskog načelnika Općine Omišalj obnaša u kontinuitetu od 10. lipnja 2013.g. do danas, Povjerenstvo je nedvojbeno utvrdilo da dužnosnik Ranko Špigl u razdoblju od 10. lipnja 2013. do 21. kolovoza 2017. nije prenio upravljačka prava na temelju udjela u vlasništvu navedenog trgovačkog društva na drugu osobu, odnosno na povjerenika, čime je počinio povredu članka 16. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Kao okolnost koja je utjecala na izricanje sankcije obustave mjesečne plaće dužnosnika, Povjerenstvo je cijenilo trajanje povrede, dok je kao okolnost koja umanjuje povredu uzeto u obzir da je dužnosnik otklonio utvrđenu povredu članka 16. stavka 1. ZSSI-a prije pokretanja ovog postupka.

Stoga Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 2.000,00 kn, koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 500,00 kn.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ranko Špigl, elektroničkom dostavom
2. Objava na internetskoj stranici Povjerenstva
3. Pismohrana